Αν τελικά συνειδητοποίησες ότι το αυτοκίνητο που αγόρασες είναι “πειραγμένο”, τότε θα πρέπει να κάνεις κάποιες ενέργειες για να μπορείς να μετακινείσαι νόμιμα.
Σύμφωνα με την επικαιροποιημένη υπουργική απόφαση (Αρ. Πρωτ.Οικ. 77465/902), η οποία δημοσιεύθηκε τον Οκτώβριο του 2019, δεν είσαι υποχρεωμένος να διορθώσεις ο ίδιος τον αριθμό των χιλιομέτρων. Πριν τη συγκεκριμένη απόφαση, ο ιδιοκτήτης ήταν υποχρεωμένος να αλλάξει το οδόμετρο εντός 20 ημερών.
Το αυτοκίνητο με τα πειραγμένα χιλιόμετρα, θα πρέπει να περάσει ΚΤΕΟ μέσα σε διάστημα 30 ημερών και εκεί γίνεται η προσθήκη των μη περασμένων χιλιομέτρων. Ο τρόπος υπολογισμού των χιλιομέτρων είναι συγκεκριμένος και στην περίπτωση των επιβατικών αυτοκινήτων είναι 1000 χιλιόμετρα ανα μήνα. Έτσι λοιπόν πολλαπλασιάζονται οι μήνες μεταξύ των τεχνικών ελέγχων που πραγματοποιήθηκαν με το 1000. Ο αριθμός που προκύπτει είναι αυτός που θα προστεθεί στα υπάρχοντα χιλιόμετρα.
Αυτό που θα πρέπει να κάνεις μετά την παραπάνω διαδικασία, είναι να σιγουρευτείς ότι η ύπαρξη πειραγμένων χιλιομέτρων αναγράφεται στο Δελτίο Τεχνικού Ελέγχου των ΚΤΕΟ, για να “γλιτώσεις” κάποιον πιθανό, μελλοντικό αγοραστή. Ακολουθεί επανέλεγχος μετά από 30 ημέρες.